A Bizottság 754/94/EK rendelete

(1994. március 30.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 535/94/EK bizottsági rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 9. cikkére,

mivel az említett rendelethez mellékelt Kombinált Nómenklatúra egységes alkalmazásának biztosítása érdekében az e rendelet mellékletében említett árucikkek besorolására vonatkozóan intézkedéseket kell elfogadni;

mivel a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából;

mivel az említett általános szabályok értelmében az e rendelethez mellékelt táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kódok szerint kell besorolni;

mivel indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett és az e rendelettel meghatározott jogoknak meg nem felelő kötelező érvényű tarifális felvilágosításra a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [3] 12. cikke (6) bekezdésének rendelkezései értelmében a jogosultak még három hónapig hivatkozhassanak;

mivel a mellékelt táblázat 1. és 4. terméke tekintetében a Vámkódexbizottság vám- és statisztikai nómenklatúrával foglalkozó részlege az elnöke által kitűzött határidőn belül nem nyilvánított véleményt;

mivel a mellékelt táblázat 2., 3., 5., 6. és 7. terméke tekintetében e rendeletben előírt intézkedések összhangban vannak a Vámkódexbizottság vám- és statisztikai nómenklatúrával foglalkozó részlegének a véleményével,

ELFOGADTA EZT A RENDELETET:

1. cikk

A mellékelt táblázat 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett megfelelő KN-kódok szerint történik.

2. cikk

A tagállamok vámhatóságai által közzétett és az e rendelettel meghatározott jogoknak meg nem felelő kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezései értelmében még három hónapig lehet hivatkozni.

3. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. március 30-án.

a Bizottság részéről

Christiane Scrivener

a Bizottság tagja

[1] HL L 68., 1994.3.11., 15. o.

[2] HL L 256., 1987.9.7., 1. o.

[3] HL L 302., 1992.10.19., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

1.Elektromos és elektronikus alkatrészekből – mint például processzorok, nyomtatott és összekötő áramkör – álló digitalizáló vagy grafikus tábla lapos, műanyag burkolattal. A – körülbelül 28 × 28 cm aktív területű – készülék felső részén található a menürendszer. A táblához elektromos toll tartozik, amely kábellel közvetlenül egy automatikus központi adatfeldolgozó egységhez kapcsolódik. | 84719280 | A besorolást a Kombinált Nómenklatúra 1. és 6. általános értelmezési szabályának rendelkezései, a 84. árucsoporthoz fűzött 5. B. megjegyzés, valamint a 8471, a 847192 és a 84719280 KN-kód határozza meg. |

2.Nagy felbontású, színes monitor 35,5 cm-es katódsugárcsővel, fényszűrővel, azonos színű képpontok (pixel) esetén 0,31 mm-es képpont-átmérővel, hálózati adapter és áramkörök az RGB videojelek és szinkron bemenőjelek (0 MHz-es videó sávszélesség) feldolgozására, valamint a szöveges vagy grafikus megjelenítésre alkalmas képcsövek irányítására számítógépes vagy egyéb adatfeldolgozó rendszerek részeként. A monitor összetett videojelből színes képet nem képes megjeleníteni. | 84719280 | A besorolást a Kombinált Nómenklatúra 1. és 6. általános értelmezési szabályának rendelkezései, a 84. árucsoporthoz fűzött 5. B. megjegyzés, valamint a 8471, a 847192 és a 84719280 KN-kód határozza meg. |

3.Elemmel működő modem, 10,2 × 6,1 × 2,5 cm méretű, négy – hívást, sebességet, hordozófrekvenciát és az elem feltöltöttségét jelző – LED-diódával ellátott burkolatban. A modemet adatkábellel, telefoncsatlakozással, akusztikus kapcsoló-csatlakozással és szabványos kisméretű telefon-dugaszhüvellyel is ellátták. A modem – telefonvonalakon keresztüli, teljes duplex (kettős) és akusztikus kapcsoló rendszerben 300 vagy 1200 bit/másodperc adatátviteli sebességgel – az automatikus adatfeldolgozó készülékek közötti aszinkron adatforgalom bonyolítására szolgál. | 85174000 | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 8517 és a 85174000 KN-kód határozza meg. (Lásd még a Harmonizált Rendszer 85.17 vámtarifaszámához fűzött magyarázó megjegyzések III. részét) |

4.Interaktív, kompakt lemezen (CD) tárolt hang-, képi-, szöveges- vagy videoanyag monitoron, hangszórón vagy fülhallgatón keresztüli lejátszására alkalmas multimédia-rendszer, burkolatban (43,8 × 31,75 × 9,4 cm).A rendszer audio- és videofunkcióinak vezérlésére szolgáló infravörös távirányító a rendszer részét képezi. Megfelelő tartozékok (mint például lemezmeghajtó, billentyűzet és egér) csatlakoztatásával személyi számítógépként is használható. A burkolat az alábbi alkatrészeket tartalmazza: nyomtatott áramkör digitális processzorral (CPU – központi feldolgozó egység, 1 MB RAM és 512 KB ROM), grafikus, video-, hangegységgel saját CD-audioegységgel, valamintCD-ROM (adat, hang- és képanyag visszajátszására kizárólag 5″-os kompakt lemezről).A rendszerrel körülbelül 70 percnyi torzításmentes hanganyag, valamint kis- vagy nagyfelbontású grafika jeleníthető meg. A videokapacitás állóképek egymás utáni lejátszására korlátozódik (időtartam: kb 5 perc). | 85219000 | A besorolást a Kombinált Nómenklatúra 1., 3. c) és 6. általános értelmezési szabályának rendelkezései, a 84. árucsoporthoz fűzött 5. megjegyzés, valamint a 8521 és a 85219000 KN-kód határozza meg. |

5.Lézeroptikai leolvasóval ellátott interaktív, kompakt lemezes (CD) rendszer burkolatban, digitálisan rögzített kép- és hanganyag televíziókészüléken történő lejátszására. A rendszerhez tartozik egy egér és egy infravörös távirányító is.A rendszert olyan vezérlőegységgel látták el, amely feldolgozza a lejátszó egység, a képernyőt és hangszórót vezérlő távirányító vagy egér jeleit, lehetővé téve az interaktív kép- és hanglejátszást. | 85219000 | A besorolást a Kombinált Nómenklatúra 1., 3. c) és 6. általános értelmezési szabályának rendelkezései, a 84. árucsoporthoz fűzött 5. megjegyzés, valamint a 8521 és 85219000 KN-kód indokolja. |

6.Rádiókonferencia-készülék, nem kiskereskedelmi kiszerelésben. Részei: | | |

a)Adóból és nagy érzékenységű, beépített mikrofonból és antennából álló, rádiótávközlésben használt mikrofon-adókészülék; valamint | 85251090 | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 8525, a 852510, a 85251090, a 8527, a 852790 és a 85279099 KN-kód határozza meg. |

b)egy vagy több, rádiótávközlésben használt vevőkészülék frekvenciamodullal és hallókészülékhez való csatlakozóval, valamint irányított mikrofonnal vagy anélkül. | 85279099 | Besorolása a 9021 vámtarifaszám alá nem lehetséges, mivel – a fenti tarifa értelmében – az említett árucikket nem kizárólag hallókészüléknek, vagy hallókészülék-tartozéknak tervezték. |

7.Összetett videojelből színes kép megjelenítésére képes színes videomonitor, 33 cm-es katódsugárcsővel, hálózati adapterrel, hangszóróval, video és audio bemenetekkel, valamint a video/audio és szinkron bemeneti jelek feldolgozására és a (0,64 mm-es képpont-átmérőjű) képcső, valamint a hangszóró vezérlésére alkalmas áramkörökkel. A monitor számítógépek, képmagnók, videolemez-lejátszók és egyéb képforrások kábelkapcsolaton keresztül közvetített álló- vagy mozgóképek és színárnyalatok lejátszására készült. | 85281031 | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 8528, a 852810 és a 85281031 KN-kód határozza meg. |

--------------------------------------------------